換潘頓都一樣 運來勇士又抽12檔
2024年05月13日 10:37
東網電視
更多新聞短片
「運來勇士」上季於四班谷草1000米抽12檔跑第2名。
啱啱上周末沙田賽事，都唔知講伍鵬志好唔好彩，即使畀呂健威憑「禪勝輝煌」增添進帳兼捧盃，但如果唔係「金發盛世」、「水晶酒杯」、「安康萬里」同埋「遙遙領先」全部跑第2名，伍鵬志依家嘅4W領先優勢肯定冇咗。到咗今期跑馬地賽事，Pierre梗係想立即還擊，當中更將「運來勇士」、「皇仁福星」交畀潘頓執韁，可惜前駒再次抽到12檔，真係非常黑仔。
角逐第6場四班谷草1000米嘅「運來勇士」，剛戰回師此程都係抽12檔，結果於田泰安胯下跑第2名，輸條頸畀「胡椒軍曹」，今次伍鵬志決定改用潘頓掛帥，可惜此駒再次抽12檔。不過，睇番呢隻馬今季兩次抽12檔跑谷草1000米，成績竟然係1冠1亞，似乎抽外檔可以令此駒更加無後顧之憂咁搶前走，雖然今次再遇「胡椒軍曹」，但後駒鞍上人由黃智弘變布文，足足孭多16磅，相信「運來勇士」有權反先。